Ni̱stjin nga bꞌatutsꞌi̱hi̱n ra̱ Sꞌí Pascu̱a̱,
nkꞌie nga chine ni̱nku̱a̱n xi najmi kamandako̱ho na̱ꞌyu̱ san ko̱ nga nꞌekꞌien chu̱tsa̱nka̱ha̱ sꞌíu̱,
a̱sꞌa̱i já niꞌyakuyáha̱ Jesu kingjásjaiyaha̱:
—¿Má xi tje̱hen mjehi nga kuankínkꞌiendai̱ tu̱ xi chi̱ne̱heni nichinehe̱ Sꞌí Pascu̱a̱?
A̱sꞌa̱i bꞌa̱ kitsúhu̱ jo já niꞌyakuyáha̱ nga kitsꞌínkji:
—Tankíún a̱jin na̱nti̱o̱.
Yo̱ sa̱tékjó nku nda̱ xi yꞌa nku ndji̱í ntánijua.
Tsjénnkihu̱u
ko̱ má nga kju̱a̱sꞌen bꞌa̱ tꞌihu̱un nda̱ xi tsꞌe̱ niꞌyoo̱:
“Bꞌa̱ títsu nda̱ maestru̱:
¿Má xi kui a̱nte má nga kjíne̱ka̱ nichinehe̱ Sꞌí Pascu̱a̱ já niꞌyakuyána̱?”
A̱sꞌa̱i ku̱a̱kúnu̱u nku a̱nte tayá chánka xi ja tjínda xi tje̱hen nkꞌa niꞌyaha̱.
Yo̱ tꞌendo ni xi chi̱ne̱é.
A̱sꞌa̱i tsitju já niꞌyakuyóo̱.
I̱ncha tsichu a̱jin na̱nti̱o̱ ko̱ bꞌa̱ kamatꞌain xi nkú nga kitsúhu̱ Jesu.
Yo̱ i̱ncha yꞌénda nichinehe̱ Sꞌí Pascu̱a̱.
Nkꞌie nga ja kama jyuu̱n,
tsichuko̱ Jesu já niꞌyakuyá xi te joo̱.
Nkꞌie nga ja tjíntutꞌá yámixo̱ nga tíi̱ncha kjine nichinehe̱ Sꞌí Pascu̱a̱,
a̱sꞌa̱i bꞌi̱ kitsú Jesu:
—Kju̱axi̱ ni xi tíxinnu̱u.
Nku xi tje̱njinnu̱u,
xi ta̱ e̱i̱ tíneko̱na,
tsꞌi̱ínkjasꞌenna.
A̱sꞌa̱i kikꞌientu babaha̱ já niꞌyakuyóo̱ ko̱ nga nkúnkú kingjásjaiyaha̱:
—¿A an?
A̱sꞌa̱i bꞌi̱ kitsú Jesu:
—Nku xi te joo̱,
xi ta̱ tíbakjꞌá nichine xi tjíya ta̱ba̱ má nga tíbakjꞌa.
A̱tꞌaha̱ bꞌa̱ nꞌe̱he̱ Ntíhi̱ Nda̱xꞌi̱u̱n xi nkú tsꞌín tjítꞌa éhe̱n Nti̱a̱ná,
tu̱nga,
¡ni̱ma̱ rú tsꞌíhin nda̱ xi tsꞌi̱ínkjasꞌehe̱n!
Tu̱ sahá ra̱ ngandaha̱ nda̱ xuꞌbo̱ tsa najmi kitsin.
Nkꞌie nga tíi̱ncha kjine nichinehe̱ Sꞌí Pascu̱a̱,
jakjꞌá Jesu ni̱nku̱o̱n ko̱ kitsjáha̱ mábꞌa̱chjíhi̱ Nti̱a̱ná.
Tsakjánya ko̱ kitsjáha̱ jóo̱ nga bꞌa̱ kitsúhu̱:
—Chjúbó.
Kui xuꞌbi̱ xi yjonintena̱.
Ko̱ ta̱ jakjꞌá chu̱tsíu̱n.
Nkꞌie nga ja kitsjáha̱ mábꞌa̱chjíhi̱ Nti̱a̱ná,
a̱sꞌa̱i kitsjáha̱ já niꞌyakuyáha̱ ko̱ i̱ncha kikꞌiyá chu̱tsíu̱n ngatentee̱ jóo̱.
Bꞌi̱ kitsúhu̱ jóo̱:
—Kui xuꞌbi̱ xi jnína̱.
Kui xi ngju̱a̱i̱ ndzjoho ngandaha̱ nkjin ṉkjún xu̱ta̱.
Jnína tíbꞌéndako̱ tse̱tse̱ Nti̱a̱ná ndꞌa̱i̱ xi nkú tsꞌín nda tsꞌi̱ínko̱ xu̱ta̱.
Kju̱axi̱ ni xi tíxinnu̱u.
Najmi ta̱ kꞌu̱i̱ sahana ntáha̱ tuntsja̱jée̱ santa nkúhu nga ku̱i̱chú ni̱stjin nga kꞌu̱i̱ ngáhana xi tse̱tse̱he̱ má batéxuma Nti̱a̱ná.
Nkꞌie nga ja kamaha̱ nga i̱ncha kisehe̱ Nti̱a̱ná,
a̱sꞌa̱i i̱ncha ngji a̱sunntu tje̱nnki̱ xi ꞌmi Yá Olivo̱.